A BIZOTTSÁG 1190/2007/EK RENDELETE
(2007. október 11.)
a felvásárlást, raktározást és forgalomba hozatalt magukban foglaló intervenciós intézkedések finanszírozási költségeire alkalmazandó kamatlábaknak az EMOGA számára a 2008-es számviteli évre történő meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az intervenciós intézkedéseknek az Európai Mezőgazdasági Orientációs és Garanciaalap Garanciarészlege (1) által történő finanszírozására vonatkozó általános szabályok megállapításáról szóló, 1978. augusztus 2-i 1883/78/EGK tanácsi rendeletre és különösen annak 5. cikkére,
mivel:
(1)
A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (2) 3. cikke (1) bekezdésének b) pontja alapján a mezőgazdasági piacok szabályozását célzó intervenciókat az Európai Mezőgazdasági Garanciaalapból (EMOGA) finanszírozzák.
(2)
Az 1290/2005/EK rendelet részletes alkalmazási szabályainak a közraktározás formájában megvalósuló intervenciós intézkedések Európai Mezőgazdasági Garanciaalap (EMGA) általi finanszírozása és a tagállamok kifizető ügynökségei által végrehajtott közraktározási műveletek könyvelése tekintetében történő megállapításáról szóló, 2006. június 21-i 884/2006/EK bizottsági rendelet (3) 4. cikke (1) bekezdésének a) pontja előírja, hogy a tagállamok által a termékek felvásárlása érdekében mozgósított tőke pénzügyi költségeit az említett rendelet IV. mellékletében előírtakkal összhangban, a Közösség egészében alkalmazott, egységes kamatlábon állapítják meg.
(3)
A Közösség egészében alkalmazott egységes kamatláb a 884/2006/EK rendelet IV. melléklete I.2 pontjának első albekezdésében említett tagállami értesítés előtti hat hónapon belül meghatározott EURIBOR határidős árfolyam 3, illetve 12 havi átlagának felel meg, egyharmados, illetőleg kétharmados súlyozással. E kamatlábat az Európai Mezőgazdasági Garanciaalap (EMOGA) valamennyi számviteli évének elején meg kell állapítani.
(4)
Ha azonban egy tagállam által közölt kamatláb alacsonyabb a Közösség által megállapított egységes kamatlábnál, akkor a 884/2006/EK rendelet IV. melléklet I.2 pontjának második albekezdésével összhangban, a szóban forgó tagállam részére egyedi kamatlábat állapítanak meg. Abban az esetben, ha valamelyik tagállam a számviteli év befejezése előtt nem közli kamatköltségeinek átlagát, a Bizottság az említett tagország számára a Közösség által megállapított kamatlábon határozza meg a kamatlábat.
(5)
Tekintettel a tagállamok által a Bizottsághoz eljuttatott értesítésekre, az EMOGA 2008-es számviteli évére vonatkozó kamatlábakat e tényezők figyelembevételével kell megállapítani.
(6)
Az e rendeletben előírt intézkedések összhangban vannak a mezőgazdasági alapok bizottságának véleményével,
ELFOGADTA EZT A RENDELETET:
1. cikk
Az Európai Mezőgazdasági Orientációs és Garanciaalap (EMOGA) 2008-es számviteli év költségvetését terhelő, az intervenciós termékek vásárlására szolgáló pénzeszközök mobilizálása során a tagállamok számára fellépő pénzügyi kiadások a tagállamok által az intervenciós termékek felvásárlása érdekében mozgósított tőke pénzügyi költségeire vonatkozóan a 884/2006/EK rendelet IV. mellékletében megállapított kamatlábakat, az említett rendelet 4. cikke (1) bekezdése a) pontjának megfelelően, a következőképpen rögzítették:
a)
3,0 % az alkalmazandó egyedi kamatláb a Cseh Köztársaság esetében;
b)
3,4 % az alkalmazandó egyedi kamatláb Svédország esetében;
c)
3,7 % az alkalmazandó egyedi kamatláb Görögország esetében;
d)
3,8 % az alkalmazandó egyedi kamatláb Ausztria esetében;
e)
3,9 % az alkalmazandó egyedi kamatláb Franciaország, Finnország és Litvánia esetében;
f)
4,0 % az alkalmazandó egyedi kamatláb Írország esetében;
g)
4,1 % az alkalmazandó egyedi kamatláb Olaszország esetében;
h)
4,3 % a Közösség által meghatározott kamatláb, amely azon tagállamokra érvényes, amelyekre nem határoztak meg egyedi kamatlábat.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 11-én.